**Skaidrojums par darbības ierosinātāja nomaiņu un precizētu ietekmes uz vidi novērtējuma objektu**

Valsts vides dienesta Daugavpils reģionālā vides pārvalde 2021. gada 21. jūnijā pieņēma lēmumu Nr.DA21DI0014 (1.pielikums) piemērot SIA “Daugavpils lidosta” ierosinātajai darbībai – Daugavpils lidlauka un pieguļošās teritorijas attīstības iecerei Lidostas ielā 4 (zemes vienība ar kadastra apzīmējumu 44740020029), Lociki, Naujenes pagastā, Augšdaugavas novadā, ietekmes uz vidi novērtējuma procedūru, pamatojoties uz SIA “Daugavpils lidosta” 2021. gada 6. maija iesniegumu (2.pielikums) ietekmes uz vidi sākotnējam izvērtējumam, kas balstīts uz 2020. gadā izstrādāto Daugavpils lidlauka un pieguļošās teritorijas attīstības tehniski ekonomisko pamatojumu.

Ieceres ierosinātājs, atbilstoši Vides pārraudzības valsts biroja 2023.gada 11.jūlija lēmumam Nr.5-02-1/9/2023 (3.pielikums) par administratīvā procesa dalībnieka aizstāšanu administratīvajā procesā, tika nomainīts no projekta ierosinātāja SIA „Daugavpils lidosta” uz Daugavpils valstspilsētas pašvaldību.

Lēmums veikt ietekmes uz vidi novērtējumu attiecināms tikai uz Daugavpils lidostas attīstību ar objekta nosaukumu „Daugavpils lidlauka un pieguļošās teritorijas attīstība Lidostas ielā 4, Locikos, Naujenes pagastā, Augšdaugavas novadā”, saskaņā ar izsniegto būvatļauju Nr. BIS-BV-4.1-2022-6785. Ietekmes uz vidi novērtējuma nosacījumi nav piemērojami Industriālā parka un Zinātnes parka būvniecībai, jo Zinātnes parka ideju nav plānots īstenot, savukārt Industriālā parka izveidei Valsts vides dienests 2022.gada 7.martā pieņēma lēmumu Nr.LA22SI0017 par ietekmes uz vidi novērtējuma procedūras nepiemērošanu.

Ņemot vērā minēto, Vides pārraudzības valsts biroja tīmekļvietnē (4.pielikums) tika precizēts paredzētās darbības raksturojums šādi: Daugavpils lidlauka un pieguļošās teritorijas attīstība ietver nožogojuma, lidostas pasažieru termināla, aviācijas degvielas rezervuāra, perona tehn. garāža un ziemas reaģentu noliktavas, lidmašīnas apkalpošanas angāra, katlu mājas, lidostas administrācijas ēkas, ugunsdzēsības depo, servisa ceļa, ceļu, laukumu, perona, manevrēšanas ceļa, autostāvlaukuma un lidlauka skrejceļa būvniecību. Paredzētās darbības norises vieta (adrese): Lidostas iela 4, Lociki, Naujenes pagasts, Augšdaugavas novads, zemes vienība ar kadastra apzīmējumu 44740020029 (5.pielikums).